**Rudolf Jašík Povojnová próza**

**Námestie svätej Alžbety Slovensko**

*Literárny žáner*: román

*Bibliografické údaje:*

vydanie: Tatran, Bratislava 1986

počet strán: 323

*Poloha deja v časopriestore:* slovenské mesto pod viničnými sadmi (Nitra) v roku 1941

*Postavy:* Igor Hamar (osemnásťročný mladík), Eva Weimannová (Igorova milá), Flórik (bývalý holič), Samuel Weimann (Samko, Evin otec), Maxi Schlesinger (starý Žid, povozník), Maguš (obuvník), Erna (vdova), Žltý Dodo (Igorov starý známy), okresný tajomník HSĽS, Haso (zástupca tajomníka), Helder (židovský kožušník)

*Citát:* „Slnko v tom osudnom roku, aj v rokoch neskorších, bolo naozaj nepoddajné. Odmietlo správať sa podľa norimberských zákonov a svietilo na všetkých.“ (strana 88)

*Môj názor:* Román autenticky vykreslil spoločenskú situáciu v slovenskom štáte počas druhej svetovej vojne, zachytil židovskú problematiku a dopad vojny na civilné obyvateľstvo. Vzhľadom na množstvo informácii a deja obsiahnutých som však jeho dĺžku považoval za mierne priveľkú.

 **Matej Balog, oktáva***Zhrnutie deja:*

Igor študoval na gymnáziu, kým jeho otec nezomrel na týfus a nemusel ísť s matkou pracovať. Ako osemnásťročný sa pravidelne stretáva so Židovkou Evou v nočnom kostole sv. Alžbety. Eva práve musí začať nosiť žltú Dávidovu hviezdu. Obuvník Maguš poradí Igorovi, aby dal Evu pokrstiť, za čo si však miestny farár nevoľky vypýta 10000 korún. Igor z arizovaného zlatníctva ukradne náramok, ktorý sa ukáže byť zo sadry.

Flórik predáva holičstvo a nastupuje na okresný sekretariát HSĽS s vidinou zisku židovského holičstva vo vychytenej lokalite. Žltý Dodo na naliehanie tajomníka vymýšľa zoznam 26 Židov chodiacich bez predpísanej hviezdy, tajomník ešte pridá mená majetných veľkoobchodníkov.

S požiadavkou o peniaze na krst Igor nepochodí u pani Erny, s ktorou raz strávil noc potom, ako jej odniesol zo stanice kufre (závidí mu úprimnú lásku). Rovnako odmieta aj Samko, Evin otec, pretože šetrí na kúpu Maxiho koní, s ktorým spolu pracujú ako povozníci. Keď sa o tom Maxi od mladého páru medzitým bývajúceho v dome po nebohej Igorovej matke dozvie, nahnevá sa, kone Samkovi predá a 12000 korún venuje Igorovi. Farár však už krst odmieta. Maguš navrhuje spoločný odchod Igora a Evy k svojmu bratovi, ktorý pracuje ako horár. Nemci ale už začínajú raziu na mladých Židov vrátane Evy. Noc strávia v židovskej škole, ďaľší deň ich spolu s rodinami z Dodovho zoznamu vedú mestom k dobytčákom na železničnej stanici. Bezdôvodne zastrelia osemročné dieťa, ako aj Evu, ktorá chcela odniesť jeho telo. Haso neunesie situáciu a doma spácha samovraždu. Helderovi s rodinou sa nepodarí s Flórikovou pomocou ujsť, bývalý holič ich zabije a pochová pri ceste. Samko servíruje manželke a synovi poslednú večeru so strychnínom. Maxi si z úcty k jeho rodine prišije hviezdu na hruď namiesto pôvodného chrbta. Igor železnou tyčou v noci zabíja Flórika, Maguš rozdávajúci komunistické letáky mu zabráni skočiť do rieky.